Skei Grande: – Dypt tragisk, og spesielt tenker jeg på de to guttene som nå har mistet pappaen sin.

DØD: Tidligere Venstre-nestleder Helge Solum Larsen døde fredag etter akutt sykdom. Foto: Håkon Mosvold Larsen , Scanpix

Politiker Helge Solum Larsen er død

Helge Solum Larsen preget Stavanger som politiker i mange år. Fredag døde han som følge av akutt sykdom, skriver Stavanger Aftenblad.

Silje Løvstad Thjømøe

Irene Rønold

Oppdatert 19. desember 2015

Artikkelen er over fire år gammel

Den tidligere Venstre-politikeren var fra april 2010 til februar 2012 nestleder i Venstre. Han satt i bystyret i Stavanger i en årrekke, den siste tiden som uavhengig representant.

Fredag døde Solum Larsen som følge av akutt sykdom, skriver Stavanger Aftenblad. Han ville blitt 47 år 14. januar.

Ordfører Christine Sagen Helgø fikk det triste budskapet fredag.

– På vegne av politikerne og byen må jeg bare få si at dette er forferdelig trist. Han døde så altfor tidlig. Stavanger har mistet en veldig dyktig politiker, sier Sagen Helgø til Aftenbladet.

– Mine tanker går i dag til hans nærmeste og familien, sier Sagen Helgø.

Skei Grande: – Dypt tragisk

VG snakket med Venstre-leder Trine Skei Grande lørdag formiddag, og hun sier at dødsfallet preger hele partiet.

– Først og fremst er dette dypt tragisk, og spesielt tenker jeg på de to guttene som nå har mistet pappaen sin.

Skei Grande mottok dødsbudskapet fredag kveld.

– Han var en politiker som preget Stavanger som lokalpolitiker i mange år, og han hadde et sterkt miljøengasjement. Han var kanskje en av de mest ideologiske politikerne jeg har kjent, sier hun.

Skei Grande har kjent Solum Larsen i lang tid.

– Dette er en person jeg har jobbet med i mange år, og folk i partiet er veldig lei seg.

– Uvirkelig og sjokk-artet

Per A. Thorbjørnsen er gruppeleder for Stavanger Venstre, og var en nær fortrolig av Solum Larsen. I tretti år hadde de mer eller mindre daglig kontakt.

– Han ble bare 46 år gammel. Da blir det uvirkelig og sjokk-artet. Du tror ikke det du hører. Den umiddelbare, første tanken er at «dette kan ikke være sant». Og så tenker man på hvor forferdelig det må være for barna å miste sin flotte far. Det er en trist og tung dag, sier Thorbjørnsen.

De to møttes for første gang på et medlemsmøte i Stavanger Venstre, da Solum Larsen var 17 år gammel.

– Han var en ung, entusiastisk, snakkesalig, retorisk sterk og engasjert ung mann som kunne ta pusten fra noen og enhver. Det politiske talentet tror jeg mange så tidlig, sier Thorbjørnsen.

Han beskriver Solum Larsen som en kunnskapsrik og grundig politiker.

– Han gikk inn i paragrafene, og jeg tror han kunne kulturminneplanen i Stavanger på rams. Jeg vil si det så sterkt som at ingen har matchet Helge som byutviklingspolitiker i Stavanger, sier Thorbjørnsen.

NESTLEDER: Helge Solum Larsen var nestleder i Venstre fra 2010 til 2012. Her på en pressekonferanse sammen med Trine Skei Grande og Ola Elvestuen. Foto: Berit Roald , NTB scanpix

– Et forbilde for mange

Venstres fylkesleder i Rogaland, Kjartan Alexander Lunde, jobbet tett med Solum Larsen i mange år.

– Jeg kjente Helge gjennom mange år i Venstre, så det er fryktelig trist at han har gått bort. Tankene går til hans familie og hans nærmeste, sier Lunde til VG.

Da Solum Larsen stilte som fylkesordførerkandidat for Venstre i 2011, var Lunde med på å lede valgkampen. Han beskriver Solum Larsen som en markant og ledende byutviklingspolitiker, som også var med på å forme Venstre ideologisk.

– Han var veldig grundig og dyktig. Han hadde mye kunnskap. Du kunne alltid spørre ham, og han hadde alltid svar på hvordan ting hadde vært før, sier Lunde.

Lunde forteller at Solum Larsen var et politisk forbilde for mange.

– Han hadde et stort engasjement og innsikt, og det var mange som kjente ham. Mange i Vensre har nok en tung dag i dag, sier han.

Var leder av Unge Venstre

Solum Larsen var leder for Unge Venstre fra 1994 til 1997, og satt siden 1991 i bystyret i Stavanger kommune.

På Venstres hjemmesider beskrives han som en politier som var opptatt av ideologi, med særlig fokus at alle borgere skal ha like muligheter til å realisere seg selv. Han var medlem i komiteen som la fram forslag til nytt prinsipprogram for Venstre, som ble vedtatt av partiets landsmøte i 2007.

I perioden 2006 – 2010 var han leder i Rogaland Venstre. Etter kommune- og fylkesvalget i 2011 ble han leder av Kommunalstyret for byutvikling i Stavanger og fylkesutvalgsmedlem i Rogaland.

Solum Larsen trakk seg som fra alle verv i Venstre i 2012. Han fullførte sin periode som folkevalgt til det nye fylkestinget og bystyret kom på plass høsten 2015.

Publisert: 19.12.15 kl. 13:06 Oppdatert: 19.12.15 kl. 16:48

Mer om Venstre (V)